b'\n_START_ARTICLE_\nJames Jesse Strang\n_START_SECTION_\nBakgrunn\n_START_PARAGRAPH_\nStrang var f\xc3\xb8dt og oppvokst som baptist. Han var advokat og arbeidet ogs\xc3\xa5 som journalist og var tilknyttet Smithsonian University. Han hadde begynt \xc3\xa5 helle over til filosofisk skeptisisme da han ble kjent med Joseph Smiths forkynnelse og ble medlem i hans kirke. I kirken fylte han flere verv.\n_START_SECTION_\nMormonleder\n_START_PARAGRAPH_\nDa Joseph Smith ble myrdet i 1844 hevdet Strang at han hadde f\xc3\xa5tt et brev hvor Smith hadde utpekt ham til sin etterf\xc3\xb8lger. Han hevdet ogs\xc3\xa5 \xc3\xa5 ha mottatt \xc3\xa5penbaringer som bekreftet utvelgelsen. Flere slektninger av Smith skal en tid ha st\xc3\xb8ttet hans p\xc3\xa5stander._NEWLINE_Strang ble snart utestengt fra kirken av Brigham Young, men han samlet seg en tilhengerskare som etterhvert kom til \xc3\xa5 telle flere tusen. Mange av hans tilhengere ble med ham til omr\xc3\xa5det rundt Lake Michigan. Her slo de seg ned, og p\xc3\xa5 Beaver Island grunnla de et senter. _NEWLINE_Strang hevdet \xc3\xa5 motta egne \xc3\xa5penbaringer og han hevdet ogs\xc3\xa5 \xc3\xa5 ha funnet noen metallplater med innskrifter p\xc3\xa5 som han klarte \xc3\xa5 tyde ved mirakul\xc3\xb8s hjelp. Han dannet et samfunn som han hevdet var den sanne fortsettelsen av kirken som Smith hadde grunnlagt. Dette samfunnets tilhengere praktiserte polygami. Strang fikk seg fem koner.\n_START_SECTION_\nKongekroning\n_START_PARAGRAPH_\nI 1847 lot Strang seg utrope til konge og kalte seg James I. Han ble innsatt med en kroningsseremoni. Dette f\xc3\xb8rte til at han ble anklaget for forr\xc3\xa6deri. Imidlertid klarte han \xc3\xa5 forsvare seg mot anklagene og ble medlem i den lovgivende forsamlingen i Michigan._NEWLINE_Imidlertid oppstod det oppt\xc3\xb8yer og Strang ble p\xc3\xa5 et tidspunkt angrepet fysisk og truffet av flere skudd. Det har v\xc3\xa6rt flere p\xc3\xa5stander om de n\xc3\xb8yaktige omstendighetene rundt angrepet. Han ble d\xc3\xb8delig s\xc3\xa5ret, men levde i flere dager etter angrepet. Han utropte ikke noen etterf\xc3\xb8lger, da han trodde det m\xc3\xa5tte en \xc3\xa5penbaring til det. Etter hans d\xc3\xb8d ble flere av tilhengerne drevet bort fra omr\xc3\xa5det. Mange av tilhengerne ble senere medlemmer av Den Reorganiserte Jesu Kristi Kirke av Siste Dagers Hellige. Men noen holdt fast ved forkynnelsen til Strang, og de fortsetter \xc3\xa5 v\xc3\xa6re et samfunn den dag i dag.'